[Honorius Episcopus servus servorum Dei, dilectis filiis Abbati et conventui Monasterii Cluniac. ad Rom. Ecclesiam nullo medio pertinentis, Matisconens. Diœces. salutem, et Apostolicam benedictionem. Desideriis vestris in iis affectu benevolo libenter annuimus, per quæ, materiæ summotâ gravaminis, status vestri tranquillitas procuretur. Hinc est quod nos paci et quieti vestræ paterna volentes sollicitudine providere, auctoritate vobis præsentium indulgemus, ut Prioratus Cluniacensis Ordinis soliti per Monachos vestri Ordinis gubernari cuiquam conferri non possint, nec vos ad illorum collationem compelli aliquatenus valeatis per litteras Sedis Apostolicæ, vel legatorum ejus obtentas, per quas non sit jus alicui specialiter acquisitum, vel etiam obtinendas; nisi prædictæ Sedis litteræ obtinendæ plenam et expressam de indulto hujusmodi, et ordine vestro fecerint mentionem. Nos enim excommunicationis, suspensionis, et interdicti sententias; si quas in vos, aut aliquem vestrum, contra hujusmodi indulti tenorem, ferri contigerit, decernimus irritas et inanes. Nulli ergo, etc. Datum Romæ, apud sanctam Sabinam V. Idus Aprilis, Pontificatus nostri anno primo.]